**ΟΔΗΓΙΕΣ ΥΠΟΒΟΛΗΣ ΠΡΟΓΡΑΜΜΑΤΩΝ ΣΧΟΛΙΚΩΝ ΔΡΑΣΤΗΡΙΟΤΗΤΩΝ**

**ΓΙΑ ΤΗΝ ΠΡΩΤΟΒΑΘΜΙΑ (2022-2023)**

**Α.ΤΡΟΠΟΣ ΑΠΟΣΤΟΛΗΣ ΣΧΕΔΙΩΝ ΥΠΟΒΟΛΗΣ ΠΡΟΓΡΑΜΜΑΤΩΝ**

Τα σχέδια υποβολής προγραμμάτων θα στέλνονται από κάθε σχολική μονάδα, μόνον ηλεκτρονικά (με ευθύνη της/του Διευθύντριας/ντή, Προϊσταμένης/νου) έως και **τη Δευτέρα 31 Οκτωβρίου 2022** με συμπληρωμένα όλα τα πεδία (σε αρχείο word), στο e-mail **στο*****mail@dipe-peiraia.att.sch.gr*** ***με θέμα:***

***«Ονομασία της σχολικής σας μονάδα- Υποβολή προγραμμάτων σχολικών δραστηριοτήτων 2022-2023»***

 **ΘΑ ΣΥΝΟΔΕΥΟΝΤΑΙ ΜΕ ΔΙΑΒΙΒΑΣΤΙΚΟ ΤΟΥ ΣΧΟΛΕΙΟΥ (συνημμένο αρ.3) ΣΤΟ ΟΠΟΙΟ ΘΑ ΑΝΑΦΕΡΟΝΤΑΙ ΟΙ ΤΙΤΛΟΙ ΤΩΝ ΠΡΟΓΡΑΜΜΑΤΩΝ ΚΑΙ ΤΑ ΟΝΟΜΑΤΑ ΤΩΝ ΣΥΝΤΟΝΙΣΤΩΝ ΕΚΠΑΙΔΕΥΤΙΚΩΝ ΚΑΙ ΤΩΝ ΕΚΠΑΙΔΕΥΤΙΚΩΝ ΠΟΥ ΣΥΜΜΕΤΕΧΟΥΝ.**

**ΔΕ ΘΑ ΓΙΝΟΝΤΑΙ ΔΕΚΤΑ ΠΡΟΓΡΑΜΜΑΤΑ ΠΟΥ ΕΧΟΥΝ ΣΤΑΛΕΙ ΞΕΧΩΡΙΣΤΑ ΑΠΟ ΠΡΟΣΩΠΙΚΑ E-MAIL ΤΩΝ ΕΚΠΑΙΔΕΥΤΙΚΩΝ**.

Η επιλογή συμπλήρωσης και αποστολής των προγραμμάτων σε ηλεκτρονική μορφή έγινε επειδή διευκολύνει την διόρθωση τυχόν παραλείψεων στη συμπλήρωση της αίτησης και την άμεση ανατροφοδότηση.

Τα πρωτότυπα σχέδια υποβολής προγραμμάτων καθώς και τα συνοδευτικά: α) κατάλογος μαθητών και β) αντίγραφο της πράξης ανάθεσης του συλλόγου διδασκόντων, στο οποίο πρέπει να αναφέρονται οι τίτλοι προγραμμάτων και τα ονόματα των συντονιστών καθώς και όσων ακόμη εκπαιδευτικών συμμετέχουν στην υλοποίησή τους, ***θα παραμείνουν στο αρχείο του σχολείου σας.***

**Β. ΥΛΟΠΟΙΗΣΗ ΠΡΟΓΡΑΜΜΑΤΩΝ ΣΧΟΛΙΚΩΝ ΔΡΑΣΤΗΡΙΟΤΗΤΩΝ**

**ΣΧΕΔΙΑΣΜΟΣ-ΈΓΚΡΙΣΗ**

Τα προς υποβολή Σχέδια Π.Σ.Δ. εγκρίνονται, σε ειδική συνεδρίαση, από τον Σύλλογο Διδασκόντων της σχολικής μονάδας. Στη συνέχεια, υποβάλλονται στους/στις Υπεύθυνους/ες Π.Ε., Α.Υ., Π.Θ. και Σ.Δ. των οικείων Διευθύνσεων Εκπαίδευσης, προκειμένου οι τελευταίοι να δώσουν τεκμηριωμένη εισήγηση έγκρισής τους στην Επιτροπή Σχολικών Δραστηριοτήτων.

Οι εκπαιδευτικοί που επιθυμούν να υλοποιήσουν (ως συντονιστές/στριες ή συμμετέχοντες/ουσες) πρόγραμμα/προγράμματα ΣΔ συγκροτούν μαθητικές ομάδες, η οποία αποτελείται

* από το σύνολο των μαθητών/τριών ενός σχολικού τμήματος,
* από ομάδα μαθητών/τριών διαφορετικών τμημάτων της ίδιας τάξης (διατμηματική συνεργασία),
* από ομάδα μαθητών/τριών διαφορετικών τάξεων,
* από ομάδα μαθητών/τριών διαφορετικών σχολικών μονάδων, στο πλαίσιο διασχολικής συνεργασίας,

 προάγοντας και εφαρμόζοντας στην πράξη την ανάπτυξη σχολικών δικτύων.

**Σχολικές Μονάδες Ειδικής Αγωγής και Εκπαίδευσης Π.Ε. και Δ.Ε.**

Οι μαθητικές ομάδες συγκροτούνται:

* από το σύνολο των μαθητών/τριών ή ομάδα μαθητών/τριών ενός σχολικού τμήματος,
* από μαθητές/τριες διαφορετικών τμημάτων ή τάξεων ή βαθμίδων,
* από μαθητές/τριες διαφορετικών σχολικών μονάδων στο πλαίσιο διασχολικής

συνεργασίας ή/και από ομάδες μαθητών/τριών ή τμημάτων ή τάξεων ή βαθμίδων

αντιστοίχως με σχολεία γενικής εκπαίδευσης, με στόχο την προαγωγή της ισότιμης ένταξης

όλων των μαθητών/τριών στην εκπαίδευση.

**ΔΙΑΡΚΕΙΑ ΚΑΙ ΩΡΑΡΙΟ ΥΛΟΠΟΙΗΣΗΣ ΠΡΟΓΡΑΜΜΑΤΩΝ – ΣΥΜΜΕΤΟΧΗ ΤΩΝ ΕΚΠΑΙΔΕΥΤΙΚΩΝ**

1. Για την Πρωτοβάθμια Εκπ/ση τα προγράμματα Αγωγής Υγείας, Περιβαλλοντικής Εκπαίδευσης

και Πολιτιστικών Θεμάτων **διαρκούν τουλάχιστον τρεις (3) μήνες και υλοποιούνται και μέχρι 10 ημέρες πριν την λήξη των μαθημάτων.** Ειδικότερα στην Πρωτοβάθμια Εκπαίδευση για την ολιστική εξέταση/διερεύνηση του θέματος που πραγματεύονται τα Π.Σ.Δ., σχεδιάζονται και εφαρμόζονται στο πλαίσιο της διδασκαλίας

των γνωστικών αντικειμένων με έμφαση, όπου δύναται, στο μάθημα των Εργαστηρίων Δεξιοτήτων σύμφωνα με τους σκοπούς και τους στόχους του Προγράμματος Σπουδών, ώστε, μέσω της διαθεματικής και διεπιστημονικής προσέγγισης, να επεκτείνεται το περιεχόμενο των προτεινόμενων θεμάτων και να διερευνώνται όλες οι πτυχές του επιλεγμένου θέματος. Στις σχολικές μονάδες Ειδικής Αγωγής και Εκπαίδευσης ισχύουν τα ανωτέρω αντιστοίχως για κάθε βαθμίδα εκπαίδευσης. Κάθε Πρόγραμμα μπορεί να υποστηρίζεται από τριμελή ομάδα εκπαιδευτικών και μελών του Ειδικού Εκπαιδευτικού Προσωπικού ή/και του Ειδικού Βοηθητικού Προσωπικού, ανά Τμήμα ή ομάδα μαθητών/τριών, αξιοποιώντας τη δυνατότητα διεπιστημονικής προσέγγισης και συνεργασίας.

Κάθε εκπαιδευτικός της Α/θμιας Εκπ/σης (δάσκαλοι/ες, νηπιαγωγοί και εκπαιδευτικοί ειδικοτήτων) μπορεί να υλοποιεί έως τρία (3) προγράμματα Σχολικών Δραστηριοτήτων (Αγωγής Υγείας, Περιβαλλοντικής Εκπαίδευσης, Πολιτιστικών Θεμάτων) εκ των οποίων μπορεί **μόνον σε ένα να είναι συντονιστής/στρια.** Κάθε πρόγραμμα μπορεί να υποστηρίζεται από ομάδα έως τριών (3) εκπαιδευτικών, συμπεριλαμβανομένου του/της Συντονιστή/στριας του προγράμματος.

* Κάθε μαθητής/τρια μπορεί να συμμετέχει μέχρι και σε τρία (3) Π.Σ.Δ.
* Τα προγράμματα (περιβαλλοντικά, αγωγής υγείας, πολιτιστικών θεμάτων) στην πρωτοβάθμια εκπαίδευση *υλοποιούνται εντός ωρολογίου προγράμματος*

Επισημαίνεται ότι δεν θεωρούνται αυτοτελή προγράμματα Περιβαλλοντικής Εκπαίδευσης οι τριήμερες περιβαλλοντικές εκδρομές (Δ/θμια Εκπ/ση), οι επισκέψεις στα Κέντρα Περιβαλλοντικής Εκπαίδευσης, οι ημέρες τοπικών δράσεων, όπως καθαρισμός παραλιών, δενδροφυτεύσεις, συμμετοχή σε εκδηλώσεις φορέων κ.λ.π.. Ανάλογες δράσεις, περιβαλλοντικές επισκέψεις ή/και μεμονωμένες δραστηριότητες για την αειφορία, μπορούν να εγκρίνονται μόνον ως αυτοτελείς δράσεις ή μέρος των δράσεων/δραστηριοτήτων ενός ολοκληρωμένου ΠΣΔ, σύμφωνα με το ισχύον θεσμικό πλαίσιο.

Ενδεικτική Θεματολογία των προγραμμάτων Σχολικών Δραστηριοτήτων περιλαμβάνεται στην εγκύκλιο *του ΥΠAIΘ «ΣΧΕΔΙΑΣΜΟΣ ΚΑΙ ΥΛΟΠΟΙΗΣΗ ΠΡΟΓΡΑΜΜΑΤΩΝ ΣΧΟΛΙΚΩΝ ΔΡΑΣΤΗΡΙΟΤΗΤΩΝ»* 2022-2023.

**Γ. ΣΥΝΕΡΓΑΣΙΕΣ ΜΕ ΑΛΛΟΥΣ ΦΟΡΕΙΣ-ΜΕΤΑΚΙΝΗΣΕΙΣ ΜΑΘΗΤΩΝ**

Στο πλαίσιο της υλοποίησης των ΠΣΔ οι σχολικές μονάδες δύνανται: (α) να συνεργάζονται με δημόσιους οργανισμούς, φορείς τοπικής αυτοδιοίκησης, ΑΕΙ, άλλους κυβερνητικούς ή μη κυβερνητικούς φορείς κ.ά., οι οποίοι υλοποιούν προγράμματα/δράσεις εγκεκριμένα από τις αρμόδιες Διευθύνσεις του ΥΠΑΙΘ και (β) να αξιοποιούν εκπαιδευτικό υλικό φορέων, εγκεκριμένο από το ΥΠΑΙΘ. Σε ό,τι αφορά προγράμματα φορέων που έχουν εγκριθεί από το ΥΠΑΙΘ, οι εκπαιδευτικοί δύνανται να ανατρέχουν στην ιστοσελίδα του ΥΠΑΙΘ [http://edu-gate.minedu.gov.gr](http://edu-gate.minedu.gov.gr/) .

Σχετικά με τις μετακινήσεις στο πλαίσιο Προγραμμάτων Σχολικών Δραστηριοτήτων ισχύουν οι διατάξεις που αφορούν στις σχολικές επισκέψεις και μετακινήσεις των μαθητών/μαθητριών~~.~~ Επίσης ισχύει για την Πρωτοβάθμια Εκπαίδευση η με αρ. πρωτ. Φ.14/89494/ΓΔ4/17-7-2020 (Β΄2888) Υπουργική Απόφαση με θέμα:

«Εκπαιδευτικές επισκέψεις μαθητών και μαθητριών και μετακινήσεις εκπαιδευτικών Δημόσιων και Ιδιωτικών σχολείων Πρωτοβάθμιας Εκπαίδευσης εντός και εκτός της χώρας».

Τα Κέντρα Εκπαίδευσης για το Περιβάλλον και την Αειφορία (Κ.Ε.ΠΕ.Α.) αποτελούν σημαντικές υποστηρικτικές δομές του εκπαιδευτικού έργου που αφορά την εκπαίδευση για το περιβάλλον και την αειφορία. Παρέχουν εκπαιδευτικά προγράμματα διάρκειας μίας (1) έως και τριών (3) ημερών σε μαθητικές ομάδες, οργανώνουν επιμορφωτικά σεμινάρια για εκπαιδευτικούς, παράγουν εκπαιδευτικό υλικό, αναπτύσσουν θεματικά δίκτυα σχολείων, τοπικές και διεθνείς συνεργασίες. Η συμμετοχή των μαθητικών ομάδων και των εκπαιδευτικών των σχολείων στα προγράμματα των Κ.Ε.ΠΕ.Α. γίνεται σε συνεργασία με τους/τις Υπεύθυνους/ες Π.Ε., Α.Υ., Π.Θ. και Σ.Δ. των Διευθύνσεων Εκπαίδευσης. Σε ό,τι αφορά τα Θεματικά Δίκτυα που ιδρύθηκαν από τα Κ.Ε.ΠΕ.Α. και είναι λειτουργούντα μπορούν να συμμετάσχουν σε αυτά σχολικές μονάδες οι οποίες εκπονούν προγράμματα με θεματικό περιεχόμενο που εμπίπτει στη θεματολογία του Δικτύου.

Στο πλαίσιο υλοποίησης Π.Σ.Δ. υπάρχει η δυνατότητα συμμετοχής σε θεματικά δίκτυα Περιβαλλοντικής Εκπαίδευσης (Π.Ε.), Αγωγής Υγείας (Α.Υ.), Πολιτιστικών Θεμάτων (Π.Θ.) (τοπικά, περιφερειακά, εθνικά, διεθνή), τα οποία είναι εγκεκριμένα από τις αρμόδιες υπηρεσίες του Υ.ΠΑΙ.Θ..

**Δ. ΟΛΟΚΛΗΡΩΣΗ ΠΡΟΓΡΑΜΜΑΤΩΝ ΣΧΟΛΙΚΩΝ ΔΡΑΣΤΗΡΙΟΤΗΤΩΝ–ΒΕΒΑΙΩΣΕΙΣ ΥΛΟΠΟΙΗΣΗΣ/ΣΥΜΜΕΤΟΧΗΣ**

Αμέσως μετά την ολοκλήρωση των προγραμμάτων κάθε σχολικής μονάδας, οι εμπλεκόμενοι εκπαιδευτικοί παρουσιάζουν στον Σύλλογο Διδασκόντων την αποτίμησή τους σχετικά με τα υλοποιημένα προγράμματα και με ειδικό στόχο τη διάχυση καλών πρακτικών στη σχολική κοινότητα.

Ο/Η Συντονιστής/τρια κάθε προγράμματος μεριμνά για την κατάθεση σχετικής έκθεσης αποτίμησης και

παραδοτέων (σε ηλεκτρονική μορφή) στον/στην αντίστοιχο/η Υπεύθυνο/η Π.Ε., Α.Υ., Π.Θ., της Διεύθυνσης Εκπαίδευσης, μέσω του/της Διευθυντή/ντριας της σχολικής μονάδας. Η ενημέρωση του/της Υπευθύνου/ης γίνεται μέσω ηλεκτρονικού ταχυδρομείου.

Για τα προγράμματα που αποδεδειγμένα ολοκληρώθηκαν χορηγείται, για το σχολικό έτος 2022-2023,

**«Βεβαίωση Υλοποίησης Προγράμματος»** από τον/τη Διευθυντή/ντρια Εκπαίδευσης.

Η επιτυχής ολοκλήρωση των Π.Σ.Δ., η οποία θα πιστοποιείται με την ανωτέρω Βεβαίωση, θα εκλαμβάνεται ως συνεκτιμώμενο προσόν, όπου αυτό προβλέπεται.

*Περισσότερες πληροφορίες θα βρείτε στη συνημμένη εγκύκλιο του ΥΠAIΘ «ΣΧΕΔΙΑΣΜΟΣ ΚΑΙ ΥΛΟΠΟΙΗΣΗ ΠΡΟΓΡΑΜΜΑΤΩΝ ΣΧΟΛΙΚΩΝ ΔΡΑΣΤΗΡΙΟΤΗΤΩΝ»* 2022-2023.

Οι Υπεύθυνοι Σχολικών Δραστηριοτήτων ΔΠΕ Πειραιά